## Rješenje kojim se trgovačkom društvu Atlantic grupa d.d., Zagreb, odobrava prospekt o izdavanju 382.970 redovnih dionica na ime, u nematerijaliziranom obliku, javnom ponudom,...

### NN 111/2007 (29.10.2007.), Rješenje kojim se trgovačkom društvu Atlantic grupa d.d., Zagreb, odobrava prospekt o izdavanju 382.970 redovnih dionica na ime, u nematerijaliziranom obliku, javnom ponudom,...

# HRVATSKA AGENCIJA ZA NADZOR FINANCIJSKIH USLUGA

**3263**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05), članka 22. stavak 4. članka Zakona o tržištu vrijednosnih papira
(»Narodne novine« br. 84/02, 138/06), te članka 215. Zakona o općem upravom
postupku (»Narodne novine« broj 53/91 i 103/96 – Odluka US RH), na temelju
zahtjeva društva Atlantic grupa d.d., Zagreb, Miramarska 23, za odobrenje
prospekta o izdavanju dionica javnom ponudom i objavljivanje podataka prilikom
uvrštenja dionica društva Atlantic grupa d.d., Zagreb, Miramarska 23, u prvu
kotaciju Zagrebačke burze, Uprava Hrvatske agencije za nadzor financijskih
usluga je na sjednici održanoj 18. listopada 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu Atlantic grupa d.d., Zagreb, Miramarska 23, odobrava se
prospekt o izdavanju 382.970 redovnih dionica na ime, u nematerijaliziranom
obliku, javnom ponudom, ukupne vrijednosti 15.318.800,00 kuna, pojedinačne
nominalne vrijednosti 40,00 kuna po dionici.
2. O zahtjevu trgovačkog društva Atlantic grupa d.d., Zagreb, Miramarska 23, za
odobrenje objavljivanja podataka prilikom uvrštenja dionica u prvu kotaciju
Zagrebačke burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Atlantic grupa d.d., Zagreb, Miramarska 23 (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 31. srpnja 2007. godine, zahtjev za
odobrenje prospekta o izdavanju redovnih dionica javnom ponudom i zahtjev za
odobrenje objavljivanja podataka iz prospekta prilikom uvrštenja dionica
Izdavatelja u prvu kotaciju Zagrebačke burze, te dokumentaciju, sukladno Zakonu
o tržištu vrijednosnih papira (»Narodne novine« br. 84/02, 138/06, u daljnjem
tekstu: Zakon) i Pravilniku o sadržaju zahtjeva i prilozima za odobrenje
prospekta i skraćenom prospektu (»Narodne novine« broj 118/03, u daljnjem
tekstu: Pravilnik), a 16. kolovoza, 11. rujna i 15. listopada 2007. godine,
zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 19.
srpnja 2007. godine donijela Odluku o povećanju temeljnog kapitala izdavanjem
382.970 redovnih dionica, pojedinačne nominalne vrijednosti 40,00 kuna, ukupne
nominalne vrijednosti 15.318.800,00 kuna.
Sukladno navedenoj Odluci Izdavatelja, temeljni kapital Društva povećat će se sa
iznosa od 83.481.000,00 kuna za iznos od 15.318.800,00 kuna na iznos od
98.799.800,00 kuna, izdavanjem 382.970 redovnih dionica, nominalne vrijednosti
40,00 kuna, jav­nom ponudom.
Odlukom Glavne skupštine Izdavatelja od 11. listopada 2007. godine, određeno je
da cijena dionica predmetnog izdanja ne može biti manja od 750,00 kuna.
Raspon cijene dionica predmetnog izdanja, sukladno navedenoj Odluci, iznosi od
750,00 do 960,00 kuna.
Konačna cijena dionica nalazit će se u okviru raspona cijene, a utvrdit će ju
Izdavatelj sukladno vremenskom planu transakcije objavljenom u Javnom pozivu, na
temelju trenutnog stanja na tržištu i iskazanog interesa (potražnje) investitora
za dionicama.
Razdoblje upisa dionica trajat će 7 (sedam) radnih dana i to od 23. listopada
2007. do 31. listopada 2007. godine.
Ulagatelji fizičke osobe će u Razdoblju upisa deponirati na posebne račune
otvorene kod društva Raiffeisenbank Austria d.d., Zagreb ili Zagrebačka banka
d.d., Zagreb (dalje u tekstu: Agent izdanja), iznos željenih sredstava za upis
dionica. Tom će prilikom fizička osoba dati nalog Agentu izdanja da izvrši
uplatu u njegovo ime i za njegov račun u korist uplate dionica.
Razlika između deponiranog iznosa sredstava i konačnog obračuna (broj Dionica ×
Konačna cijena), bit će bez odgode vraćena ulagateljima, a najkasnije u roku od
2 (dva) radna dana od isteka Razdoblja uplate za pravne osobe.
Pravne osobe, uključujući institucionalne investitore, podnose svoje ponude
indicirajući maksimalnu cijenu po kojoj su spremni kupiti dionice i maksimalan
broj dionica koje su po navedenoj cijeni spremni kupiti ili indicirajući ukupnu
kupovnu cijenu za koju žele kupiti dionice.
Razdoblje uplate dionica trajat će najkasnije do isteka sedmog radnog dana nakon
dana zatvaranja Razdoblja upisa. Uplaćena sredstva moraju biti proknjižena na
računima Agenata izdanja najkasnije do 24:00 sati toga dana.
Mjesto upisa dionica predmetnog izdanja bit će u svim poslovnicama Agenata
izdanja.
Predmetno izdanje dionica smatrat će se uspješnim ukoliko se u navedenom roku za
upis i uplatu dionica bude upisano 100% dionica koje se namjeravaju izdati i
382.969 dionica, odnosno 100% dionica koje, sukladno Odluci Izdavatelja od 19.
srpnja 2007. godine, izlaže prodaji dioničar Izdavatelja Svetozar Tedeschi.
Ako upis dionica ne bude uspješan, Izdavatelj će u roku od 7 (sedam) dana od
isteka Razdoblja uplate dionica predmetnog izdanja, vratiti ulagateljima
uplaćena sredstva.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju dionica javnom ponudom, priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i zahtjev za
objavljivanje podataka prilikom uvrštenja dionica u prvu kotaciju Zagrebačke
burze.
Sukladno odredbi članka 29. Zakona, dionice koje izdaje javnom ponudom na upis
vrijednosnih papira, Izdavatelj je obvezan izdati u nematerijaliziranom obliku i
uvrstiti u kotaciju burze u roku od 30 dana od dana izdavanja istih.
Obzirom da će u slučaju uspješnog izdanja dionica na temelju odobrenog
Prospekta, podaci koje je Izdavatelj obvezan objaviti prilikom uvrštenja svojih
dionica u prvu kotaciju burze biti različiti od podataka sadržanih u odobrenom
Prospektu, Agencija će o zahtjevu Izdavatelja za objavljivanje podataka prilikom
uvrštenja dionica u prvu kotaciju Zagrebačke burze, odlučiti nakon što
Izdavatelj Agenciji u roku od 7 (sedam) dana od isteka roka za uplatu dionica,
dostavi obavijest o broju i postotku upisanih i uplaćenih dionica te osobama
koje su upisale i uplatile dionice, obavijest o upisu povećanja temeljnog
kapitala u sudskom registru nadležnog trgovačkog suda i obavijest o provedbi
korporativne akcije povećanja temeljnog kapitala u Središnjoj depozitarnoj
agenciji, te podatke koje je prilikom uvrštenja obvezan objaviti sukladno
odredbi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/24
Urbroj: 326-111/07-11
Zagreb, 18. listopada 2007.

Predsjednik Uprave
**Ante Samodol**, v. r.

Rješenje, NN 111/2007-3263
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)